Document ID: 32006R0315

KOMISIJAS REGULA (EK) Nr. 315/2006
(2006. gada 22. februāris),
ar ko īsteno Eiropas Parlamenta un Padomes Regulu (EK) Nr. 1177/2003 par Kopienas statistiku par ienākumiem un dzīves apstākļiem (EU-SILC) attiecībā uz sekundāro mērķa mainīgo lielumu sarakstu “mājokļa apstākļi”
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 16. jūnija Regulu (EK) Nr. 1177/2003 par Kopienas statistiku attiecībā uz ienākumiem un dzīves apstākļiem (EU-SILC) (1), un jo īpaši tās 15. panta 2. punkta f) apakšpunktu,
tā kā:
(1)
Regulā (EK) Nr. 1177/2003 nosaka vienotu sistēmu Kopienas statistikas sistemātiskai veidošanai par ienākumiem un dzīves apstākļiem, un tā ietver salīdzināmus un savlaicīgus šķērsgriezuma un garengriezuma datus par ienākumiem, nabadzības līmeni un struktūru, un sociālo atstumtību valstu un Eiropas Savienības līmenī.
(2)
Saskaņā ar Regulas (EK) Nr. 1177/2003 15. panta 2. punkta f) apakšpunkta noteikumiem ir jāveic īstenošanas pasākumi attiecībā uz sekundāro mērķa mainīgo jomu un lielumu sarakstu, kas katru gadu jāiekļauj EU-SILC šķērsgriezuma komponentā. Attiecībā uz 2007. gadu ir jāizveido modulī “mājokļa apstākļi” iekļautais sekundāro mērķa mainīgo lielumu saraksts. Tajā ir jābūt iekļautiem mainīgo lielumu kodiem un definīcijām.
(3)
Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Sekundāro mērķa mainīgo lielumu saraksts, mainīgo lielumu kodi un definīcijas 2007. gada modulim “mājokļa apstākļi”, kas jāiekļauj Kopienas statistikas par ienākumiem un dzīves apstākļiem (EU-SILC) šķērsgriezuma komponentē, tiek veidots tā, kā tas atspoguļots pielikumā.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 22. februārī

Labels: 0
19